Rafiki yangu Koko

﻿Rafiki yangu Koko 

Nilipokuwa wa umri wa  miaka mitano,  mjombangu alinipa  zawadi ya mbwa mdogo  wa wiki tatu!  Siku mjomba aliniletea  mbwa huyo, nilifurahi  sana. Nilijua kuwa  nilikuwa nimempata rafiki.  
Nilipomweka chini,  mjomba alinigeukia na  kuniuliza, "Utamwitaje?"  Nilimwangalia mbwa  wangu kisha nikasema,  "Ataitwa KoKo."  Mjombangu alishangaa  sana akaniuliza, "Mbona  unamwita Koko?" "Kwa  sababu rangi yake ni  kama kakao," nilimjibu.  
Nilimwuliza mjomba  iwapo Koko alizaliwa peke  yake.  Mjomba alisema kwamba  alikuwa na nduguye  aliyemfanana kabisa.  Nilienda kumwona  nduguye Koko. 
Koko alipomwona  nduguye, alichangamka  sana.  Wawili hao waliweka  vichwa vyao pamoja kama  waliokuwa wakiongea.  
Nilimwuliza mjomba ikiwa  ningeweza kuishi na Koko  na nduguye.  Alisema, "Ni sawa wewe  kuwaweka wote wawili.  Lakini lazima uwalinde  vizuri."  Kila jioni, nilicheza nao na  kuwafanyisha mazoezi.  
Miezi michache baadaye,  Koko na nduguye  walikuwa wamekua  wakubwa. Walikuwa  wenye nguvu na afya.  Singeweza kuwachunga  peke yangu tena.  
Nilimwuliza mjomba  kumrudisha nduguye Koko  kwake. Koko alipoachwa  peke yake, alihuzunika  mno.  Alikuwa kama  anayeniuliza, "Kwa nini  ulifanya hivyo?"  
Koko alikoma kucheza.  Wakati mwingine alikataa  kwenda nami  matembezini akipendelea  tu kulala nje ya nyumba  yetu.  Wakati mwingine alikula  chakula kidogo sana.  Nilikuwa na wasiwasi.  Nilijiuliza vipi ningeweza  kumsaidia Koko?  
Siku moja mjombangu alitutembelea. Niliposikia sauti yake, nilienda  haraka nje.  Kabla ya kumwona, nilisikia mbwa wakibweka.  
Nyuma ya jikoni, Koko na  nduguye walikuwa  wakicheza!  
Nilifurahi sana hadi  sikujua nimkumbatie nani  kwanza, Koko au  mjombangu.  Nilijua kwamba Koko  angerejelea ile hali yake  ya kwaida. Tungeanza  tena kufanya mazoezi  pamoja!  


Source www.africanstorybook.org